Dziyń Matki
Maj jest nojpiykniejszym miesioncym w roku. Na dworze hica, wszystko wonio, na łonkach i we zogrodach kwitnom kwiotki, we gniozdkach miyndzy gałynziami idzie usłyszeć piskloki, kere majom głod i wołajom o futer, a na stawach i rzykach łabyndzie, gynsi i kaczki pokazujom swoim młodym jaki piykny jest tyn świat.
We tym miesioncu jest jedyn taki dziyń, kery poświyncony jest nojważniejszymu Człowiekowi: Matce.
Toż cołki świat fajruje, bajtle winszujom swoim Mamom, godajom wiyrszyki, darujom laurki, śpiywajom śpiywki, i aby roz w roku som usuchliwe. A i te starsze, kere majom szczynście mieć jeszcze Matka, lecom do Nij z kwiotkami i gyszynkami.
Jo tyż do kupy z inkszymi bajtlami we szkole malowałach laurki i bastlowałach kwiotki z papioru, a potym w doma przed Mamom zrobiołach fajny kniks, pedziałach wiyrszyk i obiecałach, że już dycki byda usuchliwo. Mama sie wzruszoła, przituloła mie do sia, dała mi kusik na czoło i pedziała, iże mi fest przaje. Jak już bołach trocha starszo, to tyż kupowałach kwiotki, szekuladki abo jaki drobny gyszynk i fajrowałach z Niom przi kawie i torcie, kero do Nij upiykłach.
Przeminoły lata. Terozki jo dostowom od mojego synka kwiotki i gyszynki i tak, jak Mama piyrwy, wzruszom sie, dowom mu kusika i godom: Przaja Ci, moj synku, fest Ci przaja.
MATKA – nojpiykniejsze słowo na świecie. To Ona przoła mi zanim sie urodziołach, nocami siodała wele mojego kinderbeta jak bołach choro i dowała pozor, coby mi sie niy pogorszolo. To Ona pocieszała jak szczaskałach kolano abo mie boloł zomb. Do Mamy mogłach iść z wszystkimi problymami, jak mi boło ciynżko, a Ona dycki dobrze mi doradzioła. Jak za bajtla bołach niyusuchliwo abo coś nazgłobiołach, to niy dostałach od Nij szmarow, yno wyeklerowała mi, że to jest źle i brzidko, a mie potym boło gańba za to, co zrobiołach. Obiecałach poprawa i starałach sie drugi roz niy zrobić takego samego fyjlera .
Dzisiej, tela lot niyskorzyj, wspominom te czasy, kej Mama boła z nami. Boże moj, wiela bych dała za to, cobych Jom mogła ujrzeć aby na chwila…jedna krotko chwila, cobych mogła Jom przitulić, ucalować Jeji urobione, zmynczone rynce i pedzieć: Mamo, moja ukochano Mamo, jo Ci przaja…jo Ci tak fest przaja…mie jest tesno za Tobom…przebocz mi, prosza, wszystko, co zrobiołach w życiu źle…kej moim zachowaniym sprawiołach Ci przikrość. Nigdy niy biadolołaś, że już niy poradzisz, że niy mosz sioły…dycki czekoł na mie ciepły obiod na stole kej przichodziołach ze szkoły, pomiyszkanie boło poschroniane, dylowka wybołnerowano, trza boło dować pozor, coby niy ukiołznonć, a na gorze suszoło sie wyprane pranie , kere potym w nocy, kej jo już spałach, pobiglowałas i narychtowałas mi do szkoły, …Wiysz Mamo, odkond Cie niy ma z nami, a jest mi ciynżko abo mom jakiś problym, to zawiyrom oczy i rozwożom se, co byś Ty zrobioła na moim miejscu…i dycki znojda rozwionzanie… Wtynczos czuja Twoja bliskość, czuja, żeś jest przi mie…Niywiela pamiontek zostało mi po Tobie Mamo, pora obrozkow we albumie, taszyntuchow obheklowanych Twoimi rynkami i lalka, kero podarowalas mi krotko przed Twoim odyjściym. To som do mie bezcynne skarby. Ciebie Mamo już niy ma z nami, ale w moim sercu bydziesz żyć do końca moich dni.
Terozki moga yno iść na kerchow, stanonć przi Jeji grobie, porzykać, postawić kwiotki we blumwazie, zapolić znicz i pedzieć: Dziynkuja Ci Mamo…dziynkuja za to, że dałaś mi życie, za wychowanie, za przonie, za Twoje nojdroższe matczyne serce…
Dziynkuja Panu Bogu za to, że doł mi nojlepszo Matka na świecie i pozwoloł mi Jom mieć prawie piynćdziesiont lot.
Wszystkim Matkom życza dzieci, kere docyniom Jejich matczyne przonie.
Wszystkim dzieciom na świecie życza tako Matka, jak jo miałach…
Na tym obrozku fajrujymy ostatni gyburtstag od moji Mamy. To boła ostatnio torta, kero Ji upiykłach…
Barbara Matusiewicz
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn sot_Latn